CELEX: 32009R1047
Language: el
Date: 2009-10-19 00:00:00
Title: Κανονισμός (ΕΚ) αριθ. 1047/2009 του Συμβουλίου, της 19ης Οκτωβρίου 2009 , για την τροποποίηση του κανονισμού (ΕΚ) αριθ. 1234/2007 για τη θέσπιση κοινής οργάνωσης των γεωργικών αγορών όσον αφορά τους κανόνες εμπορίας για το κρέας πουλερικών

6.11.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 290/1
            
         
      ΚΑΝΟΝΙΣΜΌΣ (ΕΚ) αριθ. 1047/2009 ΤΟΥ ΣΥΜΒΟΥΛΊΟΥ
   
   της 19ης Οκτωβρίου 2009
   για την τροποποίηση του κανονισμού (ΕΚ) αριθ. 1234/2007 για τη θέσπιση κοινής οργάνωσης των γεωργικών αγορών όσον αφορά τους κανόνες εμπορίας για το κρέας πουλερικών
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,
   την πρόταση της Επιτροπής,
   τη γνώμη του Ευρωπαϊκού Κοινοβουλίου (1),
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (2), θεσπίζει ορισμένα πρότυπα εμπορίας για το κρέας πουλερικών.
            
         
               (2)
            
            
               Το άρθρο 116 του κανονισμού (ΕΚ) αριθ. 1234/2007 προβλέπει ότι τα προϊόντα του τομέα του κρέατος πουλερικών διατίθενται στην αγορά σύμφωνα με τις διατάξεις του παραρτήματος ΧΙV του εν λόγω κανονισμού.
            
         
               (3)
            
            
               Τα πρότυπα εμπορίας αναπτύχθηκαν για να συμβάλλουν στη βελτίωση της ποιότητας του κρέατος πουλερικών και στη σχετική πληροφόρηση και να διευκολύνουν επομένως την πώληση του κρέατος αυτού. Ειδικότερα, εισήχθη ακριβέστερος ορισμός του νωπού κρέατος πουλερικών από ό,τι στη νομοθεσία σχετικά με την ασφάλεια των τροφίμων, με ισχύ από την 1η Ιουλίου 1991 δυνάμει του κανονισμού (ΕΟΚ) αριθ. 1906/90 του Συμβουλίου, της 26ης Ιουνίου 1990, σχετικά με ορισμένους κανόνες εμπορίας για το κρέας πουλερικών (3). Η πείρα αποδεικνύει ότι πρέπει να επιβεβαιωθεί η ρητή αρχή περαιτέρω του ορισμού αυτού που να καταστεί ακόμη πιο ρητή.
            
         
               (4)
            
            
               Λαμβανομένου υπόψη του γεγονότος ότι το κρέας πουλερικών καταναλώνεται ολοένα και περισσότερο υπό μορφή παρασκευασμάτων και προϊόντων με βάση το κρέας, είναι σκόπιμο να επεκταθεί το πεδίο εφαρμογής των προτύπων εμπορίας για το κρέας πουλερικών στα παρασκευάσματα και στα προϊόντα με βάση το κρέας πουλερικών.
            
         
               (5)
            
            
               Ομοίως, το κρέας πουλερικών σε άρμη του κωδικού ΣΟ 0210 99 39 πρέπει να περιληφθεί στο πεδίο εφαρμογής των προτύπων εμπορίας.
            
         
               (6)
            
            
               Η πείρα αποδεικνύει ότι σε ορισμένες περιπτώσεις παρασκευάσματα με βάση νωπό κρέας πουλερικών μπορούν εύκολα να αντικαταστήσουν το νωπό κρέας πουλερικών όταν διατίθενται προς πώληση στον καταναλωτή. Για την αποφυγή στρεβλώσεων του ανταγωνισμού μεταξύ παρασκευασμάτων με βάση νωπό κρέας πουλερικών και παρασκευασμάτων νωπού κρέατος πουλερικών, φαίνεται σκοπιμότερο να επεκταθεί η αρχή περαιτέρω του ορισμού περί νωπού κρέατος πουλερικών σε παρασκευάσματα νωπού κρέατος πουλερικών.
            
         
               (7)
            
            
               Δυνάμει της κοινοτικής νομοθεσίας σχετικά με τη σήμανση των τροφίμων, η σήμανση και οι μέθοδοι που χρησιμοποιούνται δεν πρέπει δεν πρέπει να ενέχουν κινδύνους παραπλάνησης του καταναλωτή, ιδίως σχετικά με τα χαρακτηριστικά του τροφίμου και συγκεκριμένα τη φύση, την ταυτότητα, τις ιδιότητες, τη σύνθεση, την ποιότητα, τη διάρκεια, την καταγωγή ή την προέλευση, τον τρόπο παρασκευής ή παραγωγής.
            
         
               (8)
            
            
               Το κατεψυγμένο ή βαθύψυκτο κρέας πουλερικών πρέπει να πωλείται σε αυτή την κατάσταση ή να χρησιμοποιείται σε κατεψυγμένα ή βαθύψυκτα παρασκευάσματα ή σε προϊόντα με βάση το κρέας.
            
         
               (9)
            
            
               Δεδομένου ότι η υποδιαίρεση της κατηγορίας Α σε Α 1 και Α 2 και η υποδιαίρεση του κατεψυγμένου κρέατος πουλερικών κατά κατηγορία βάρους που προβλέπεται στον κανονισμό (ΕΚ) αριθ. 1234/2007 δεν χρησιμοποιείται ευρέως στην πράξη και ως εκ τούτου δεν είναι χρήσιμη, είναι σκόπιμο να καταργηθούν οι διατάξεις αυτές για λόγους απλούστευσης.
            
         
               (10)
            
            
               Συνεπώς ο κανονισμός (ΕΚ) αριθ. 1234/2007 θα πρέπει να τροποποιηθεί αναλόγως,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα XIV του κανονισμού (ΕΚ) αριθ. 1234/2007 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Ο παρών κανονισμός εφαρμόζεται από την 1η Μαΐου 2010.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Λουξεμβούργο, 19 Οκτωβρίου 2009.
      
         
            Για το Συμβούλιο
         
         
            Ο Πρόεδρος
         
         E. ERLANDSSON
         
      
   
   
      (1)  Γνώμη της 5ης Μαΐου 2009 (δεν δημοσιεύθηκε ακόμα στην Επίσημη Εφημερίδα).
   
      (2)  ΕΕ L 299 της 16.11.2007, σ. 1.
   
      (3)  ΕΕ L 173 της 6.7.1990, σ. 1.
   
      ΠΑΡΑΡΤΗΜΑ
      Το παράρτημα XIV μέρος Β του κανονισμού (ΕΚ) αριθ. 1234/2007 τροποποιείται ως εξής:
      
                  1.
               
               
                  Στο μέρος Ι, η παράγραφος 1 αντικαθίσταται από το ακόλουθο κείμενο:
                  
                              «1.
                           
                           
                              Με την επιφύλαξη του μέρους Γ του παρόντος παραρτήματος σχετικά με τις διατάξεις παραγωγής και εμπορίας των αυγών για επώαση και των νεοσσών πουλερικών ορνιθώνος, οι παρούσες διατάξεις εφαρμόζονται για την εμπορία, εντός της Κοινότητας για εμπορικούς ή βιομηχανικούς λόγους, ορισμένων τύπων και παρουσιάσεων κρέατος πουλερικών, καθώς και των παρασκευασμάτων και προϊόντων με βάση το κρέας πουλερικών ή παραπροϊόντα πουλερικών, των ακόλουθων ειδών, όπως ορίζεται στο μέρος ΧΧ του παραρτήματος Ι:
                              
                                          —
                                       
                                       
                                          
                                             Gallus domesticus,
                                       
                                    
                                          —
                                       
                                       
                                          πάπιες,
                                       
                                    
                                          —
                                       
                                       
                                          χήνες,
                                       
                                    
                                          —
                                       
                                       
                                          γαλοπούλες,
                                       
                                    
                                          —
                                       
                                       
                                          φραγκόκοτες.
                                       
                                    Οι παρούσες διατάξεις εφαρμόζονται επίσης στο κρέας πουλερικών σε άρμη του κωδικού ΣΟ 0210 99 39 που αναφέρεται στο παράρτημα Ι μέρος XXI.».
                           
                        
            
                  2.
               
               
                  Το μέρος II τροποποιείται ως εξής:
                  
                              α)
                           
                           
                              Τα σημεία 2 και 3 αντικαθίστανται από το ακόλουθο κείμενο:
                              «2.   “νωπό κρέας πουλερικών”: κρέας πουλερικών το οποίο δεν έχει ουδέποτε σκληρυνθεί με τη διαδικασία ψύχους πριν διατηρηθεί συνεχώς σε θερμοκρασία όχι χαμηλότερη από – 2 °C και όχι υψηλότερη από + 4 °C. Ωστόσο, τα κράτη μέλη μπορούν να καθορίζουν ελαφρώς διαφορετικές απαιτήσεις θερμοκρασίας για το ελάχιστο αναγκαίο χρονικό διάστημα για τον τεμαχισμό και την αποθήκευση του νωπού κρέατος πουλερικών, που πραγματοποιούνται σε καταστήματα λιανικής πώλησης ή σε εγκαταστάσεις δίπλα στα σημεία πώλησης, όπου ο τεμαχισμός και η αποθήκευση πραγματοποιούνται μόνον για την απευθείας και επιτόπου πώληση στον καταναλωτή·
                              3.   “κατεψυγμένο κρέας πουλερικών”: το κρέας πουλερικών το οποίο έχει καταψυχθεί το συντομότερο δυνατόν στο πλαίσιο των κανονικών διαδικασιών σφαγής και το οποίο πρέπει να διατηρείται συνεχώς σε θερμοκρασία που δεν υπερβαίνει τους – 12 °C·»·
                           
                        
                              β)
                           
                           
                              Προστίθενται τα ακόλουθα σημεία:
                              «5.   “παρασκεύασμα από κρέας πουλερικών”: κρέας πουλερικών συμπεριλαμβανομένου του κρέατος πουλερικών που έχει μετατραπεί σε τεμάχια, στο οποίο έχουν προστεθεί τρόφιμα, καρυκεύματα ή πρόσθετα ή το οποίο έχει υποβληθεί σε μεταποίηση που δεν μεταβάλλει την εσωτερική δομή των μυϊκών ινών του κρέατος·
                              6.   “παρασκεύασμα με βάση νωπό κρέας πουλερικών”: παρασκεύασμα κρέατος πουλερικών για το οποίο χρησιμοποιήθηκε “νωπό κρέας πουλερικών”. Ωστόσο, τα κράτη μέλη μπορούν να καθορίζουν ελαφρώς διαφορετικές απαιτήσεις θερμοκρασίας για το ελάχιστο αναγκαίο χρονικό διάστημα και μόνο στον βαθμό που είναι αναγκαίο για τη διευκόλυνση του χειρισμού και του τεμαχισμού που γίνεται στο εργοστάσιο κατά την παραγωγή των παρασκευασμάτων νωπού κρέατος πουλερικών·
                              7.   “παρασκεύασμα με βάση κρέας πουλερικών”: προϊόν με βάση το κρέας όπως ορίζεται στο παράρτημα I σημείο 7.1 του κανονισμού (ΕΚ) αριθ. 853/2004, για το οποίο χρησιμοποιήθηκε κρέας πουλερικών.».
                           
                        
            
                  3.
               
               
                  Το μέρος ΙΙΙ τροποποιείται ως ακολούθως:
                  
                              α)
                           
                           
                              στην παράγραφο 1 διαγράφεται το δεύτερο εδάφιο·
                           
                        
                              β)
                           
                           
                              στην παράγραφο 2, η εισαγωγική φράση αντικαθίσταται από το ακόλουθο κείμενο:
                              «Το κρέας πουλερικών και τα παρασκευάσματα με βάση το κρέας πουλερικών διατίθενται στο εμπόριο σε μία από τις ακόλουθες μορφές:»·
                           
                        
                              γ)
                           
                           
                              Η παράγραφος 3 διαγράφεται.